กัลฟ์บอกปัดประชาพิจารณ์ รฟ.แก่งคอย2
ประชาไท - 21 ก.พ.48 คณะอนุกรรมาธิการของวุฒิสภา ไม่มีอำนาจในการเปิดเวทีสาธารณะ เพราะเป็นฝ่ายนิติบัญญัติ หน้าที่ของกรรมาธิการคือพิจารณาและศึกษาข้อร้องเรียน ไม่ใช่ร่วมกับฝ่ายร้องเรียนมาไต่สวนบริษัท ถ้ากรรมาธิการเรียกให้ไปนั่งชี้แจงที่สภา ทางบริษัทยินดีอยู่แล้ว แต่ที่ผ่านมาไม่เคยเชิญเราเข้าไปชี้แจงแต่อย่างใด เพียงฟังฝ่ายร้องเรียนข้างเดียวก็ให้สัมภาษณ์แล้ว ถือเป็นการเลือกปฏิบัติ นายธีระศักดิ์ จตุรพรประสิทธิ์ ผู้ช่วยกรรมการ บริษัท กัลฟ์ อิเลคตริกส์ จำกัด (มหาชน) เจ้าของโครงการโรงไฟฟ้าแก่งคอย 2 ให้สัมภาษณ์ ทั้งนี้ คณะอนุกรรมาธิการฐานทรัพยากรและสิ่งแวดล้อม ภายใต้กรรมาธิการ (กมธ.) พัฒนาสังคมและความมั่นคงของมนุษย์ วุฒิสภา ได้ลงพื้นที่เพื่อรับฟังข้อมูลเกี่ยวกับการสร้างโรงไฟฟ้าแก่งคอย 2 ในพื้นที่อ.แก่งคอย จ.สระบุรี เมื่อวันที่ 16 กุมภาพันธ์ที่ผ่านมา โดยไม่มีตัวแทนจากบริษัทกัลฟ์ฯ เข้าร่วม ซึ่งนายธีระศักดิ์ชี้แจงว่า เนื่องจากทางบริษัทฯ ไม่ได้รับจดหมายเชิญอย่างเป็นทางการจากกมธ. อย่างไรก็ตาม ตัวแทนทั้งฝ่ายคัดค้านและฝ่ายสนับสนุนโรงไฟฟ้าให้สัมภาษณ์ถึงแนวทางการแก้ปัญหาความขัดแย้งในพื้นที่ว่า ต้องการให้มีคนกลาง โดยเฉพาะส.ว.มาจัดเวทีประชาพิจารณ์ เพื่อแลกเปลี่ยนความคิดเห็นและข้อมูลเพื่อยุติความขัดแย้งเกี่ยวกับโครงการโรงไฟฟ้าแก่งคอย 2 นายธีระศักดิ์กล่าวยืนยันว่า ที่ผ่านมากระบวนการต่างๆ ของบริษัทกับหน่วยงานราชการนั้นชอบด้วยกฎหมายทั้งสิ้น อีกทั้งบริษัทฯ ได้มีการจัดเวทีสาธารณะ เพื่อประชาสัมพันธ์ล่วงหน้ากับคนในพื้นที่ 9 ตำบลไปแล้ว โดยในเวทีต่างๆ มีการบันทึกเทปและส่งให้หน่วยงานที่เกี่ยวข้องอย่างครบถ้วน เพื่อให้เห็นข้อวิตกกังวลของชุมชน และเป็นส่วนหนึ่งของการทำการศึกษาผลกระทบทางสังคม (SIA-Social Impact Assessment) ส่วนความคืบหน้าการก่อสร้างโรงไฟฟ้าแก่งคอย 2 นั้น นายธีระศักดิ์กล่าวว่า ขณะนี้อยู่ระหว่างการพิจารณาออกใบอนุญาตประกอบกิจการโรงไฟฟ้า ซึ่งคาดว่าจะไม่ทำให้โครงการต้องล่าช้าเกินกว่าที่กำหนดไว้ โดยขณะนี้ทางบริษัทฯ ได้ขออนุญาตกับองค์การบริหารส่วนตำบล (อบต.) เพื่อปรับสภาพพื้นที่แล้ว แต่ไม่ต้องขออนุญาตก่อสร้าง เพราะพื้นที่ดังกล่าวอยู่นอกเขตควบคุมอาคารและผังเมือง อย่างไรก็ตาม เราจะไม่ตอกเสาเข็มก่อนได้ใบอนุญาตประกอบกิจการโรงไฟฟ้าตามที่ถูกกล่าวหาแน่นอน ส่วนอุปกรณ์ทั้งหมดที่เห็นในพื้นที่ก่อสร้างนั้นเป็นของการไฟฟ้าฝ่ายผลิต (กฟผ.) ที่ทำการย้ายแนวสายส่งเพื่อรองรับการเชื่อมต่อสายไฟฟ้าเข้าสู่โรงไฟฟ้า อนุกรรมาธิการควรหาข้อมูลอีกด้าน เพราะที่มาที่ไปของแกนนำผู้คัดค้านไม่ชอบธรรมเหมือนที่อื่น เป็นกลุ่มอนุรักษ์สิ่งแวดล้อมที่ตั้งมาเฉพาะกิจเพื่อคัดค้านโรงไฟฟ้าแก่งคอย2 โดยเคยไม่สนใจโรงงานอื่นๆ ที่ก่อมลภาวะอยู่แล้วในพื้นที่ นายธีระศักดิ์กล่าว ด้านน.พ.นิรันดร์ พิทักษ์วัชระ ประธานกมธ.พัฒนาสังคมฯ กล่าวว่า กมธ.ชุดใหญ่จะมีการพิจารณาดังกล่าวในวันที่ 24 ก.พ.นี้ ว่าจะดำเนินการอย่างไรต่อไป เพราะจากการลงพื้นที่พบว่ามีความขัดแย้งเกิดขึ้น โดยเฉพาะทางโรงไฟฟ้าที่มองกมธ.อย่างไม่เข้าใจ กรรมาธิการไปรับฟังความคิดเห็นของทุกฝ่ายในพื้นที่ มันเป็นหน้าที่โดยตรงของกรรมาธิการ แล้วก็มีการเชิญตัวแทนจากบริษัทแล้ว แต่หากจะไม่มาก็เป็นสิทธิของเขา เพราะเป็นหน่วยงานเอกชน น.พ.นิรันดร์กล่าว 
ประชาไท - 21 ก.พ.48 คณะอนุกรรมาธิการของวุฒิสภา ไม่มีอำนาจในการเปิดเวทีสาธารณะ เพราะเป็นฝ่ายนิติบัญญัติ หน้าที่ของกรรมาธิการคือพิจารณาและศึกษาข้อร้องเรียน ไม่ใช่ร่วมกับฝ่ายร้องเรียนมาไต่สวนบริษัท